
Generációk a munkaerőpiacon: munka és magánélet a baby boom és a Z generáció szemszögéből

Dolgozatom a Generációk a munkaerőpiacon: munka és magánélet a baby boom és a Z generáció szemszögéből címet viseli. Pályamunkám témájául a generációk munkaerőpiaci jelentétét, sajátosságait és a jövő munkaerőpiacát formáló hatásának vizsgálatát választottam. A téma kutatásában az motivált, hogy HR szempontból fontos és releváns jelenségnek tartom a különböző generációk munkaerőpiaci jellemzőinek különbségeit, hiszen egy vállalat működése és teljesítménye szempontjából kiemelt szerepe lehet a generációk közötti együttműködésnek. Ennek ösztönzéséhez és kialakításához fontos a nemzedékek ismerete. Kutatásomban nagy figyelmet szenteltem a vizsgált generációk tulajdonságainak ismertetésére, munkahelyen betöltött szerepére, valamint munkahelyi attitűdjének ismertetésére. Álláspontom szerint az időgazdálkodás területén vannak a legnagyobb eltérések, ez befolyásolja azt is, hogy az egyes generációk életében milyen pozíciót foglal el a munka és magánélet egyensúlyának kialakítása. Napjaink egyik központi témája az időgazdálkodás, amely nagy mértékben hozzájárul munkahelyi teljesítőképességünkhöz, valamint magánéletünk minőségéhez. A szakirodalom ismertetése mellett online kérdőíves kutatást is végeztem a baby boom és Z generáció körében, hogy feltárjam a két generáció munka és magánélet egyensúlyának témájához fűződő viszonyát.



